1Á mə̄tádí mə́ ḿbú, ábǒg miǹkúkúmá myákái bitá, ńdɔ Yoab a ngátíe ai miǹkunda míé a kə́ tsam ńnam bɔ́n bə́ Amon. Ńdɔ̄ fə ǎ zu dilǐ Raba, hála Dávid nyé a tɔá á Yērúzalɛm. Ńdɔ Yoab a ngátəgə Raba a mǎn fə̄ nyé tsam. 2Dávid a kwé ńtōm ńkúkúmá Milkom a ngábə́ bəgə́ á ńlō. Ńdɔ a ngábig nâ wâdid taléńta mvɔ́d ḿbɔ̄g, ai nâ bə́ ngábán ḿbəmbə atabí á ńnə̄m étēde. Ńdɔ̄ Dávid émēn á ngābɔ́d wā á ńlō. Ńdɔ a ngábəgə akúmá ńsa ezǒb ezǒb, a kə́ ai dɔ́. 3Bǒd yā étēde, ńdɔ a ngánɔŋ bɔ́, a kə̌ bɔ zig á mɔ́, ai bidíkǎs bikie ai avón. Ǎ bɔɔ fɔ́ɔ́ nālá ású bə̄tísɔn bə́ bɔ́n bə́ Amon bə́sə. Ńdɔ̄ Dávid a ngádúgan á Yērúzalɛm ai ǹkunda bítá wóé ósə. 4Á mvús hālá, bitá bí ngákə̄ ósū ai Filísta á Gɛzɛr. Ńdɔ fɔ́ɔ́ Sibekái yǎ Husha a ngáwé Sipái, mod yǎ mvɔŋ ­bod Réfaít, ńdɔ̄ bə́ ngávəŋan bəlɔ̌. 5Ńdɔ bitá bí ngádúgan tádi ai Filísta; Elhanân, mɔ́n Yaîr, a wé Lahmi, mǎnyāŋ Goliath yǎ Gath á ńken ákɔ̌ŋ wóé ó ngábə́ hə anə ébɛ̄ ǹtiŋi biyé. 6Bitá bí ngábǎd fə bɔ á Gath, ǹtomolǒ mod ó ngábə́ étēde ó bələ́ ányǔ ásaman á wɔ́ ósə, ai anyǔ ásaman âkǒl ásə á táŋ məwóm mə́bɛ̄ ai mə́nyi a ngábə́ fə mod yǎ mvɔŋ bod Harafa. 7Ḿból á ngábə́ byándígi Ísraɛ̂l, ńdɔ Yonatân, mɔ́n Shiméa, mǎnyāŋ Dávid, a ngáwé nyé. 8Bə́ ngábə́ bǒd yā mvɔŋ bod Harafa á Gath, ńdɔ̄ bə́ ngáku á mɔ́ mə́ Dávid ai bəsíé bóé.